Onderrig by Hoërskool Jan Viljoen voorlopig aanlynGemoedere by die skool het die afgelope paar dae hoog geloop weens bewerings van rassisme. (Foto: Douglas Ngobeni/Facebook) Klasse by Hoërskool Jan Viljoen in Randfontein sal voorlopig aanlyn plaasvind terwyl ŉ ondersoek na beweerde rassisme by die skool gedoen word. Tientalle mense het Maandagoggend na die skool opgeruk nadat ŉ bakleiery tussen leerders, een wit en een swart, Vrydag uitgebreek het. Die voorval was na bewering rasgedrewe. Die departement van onderwys gaan ook ŉ diversiteitsbestuursprogram by die skool in werking stel om met die transformasieproses te help. “Daar moet ontslae geraak word van rassisme en enige vorm van diskriminasie. Die voorval by die skool is ŉ weerspieëling van diepgesetelde rassistiese houdings in ons skole en gemeenskap. Ons moet die geleentheid gebruik om te verseker die skool is ten volle getransformeer en is ŉ veilige en verwelkomende ruimte vir almal, ongeag hul ras, klas of geloof,” Panyaza Lesufi, LUR vir onderwys in Gauteng. Die oproer het later na sommige strate om die skool versprei waar buitebande aan die brand gesteek is. (Foto: Douglas Ngobeni/Facebook) Lesufi het die skool vroeër vandag besoek en onder meer met die beheerliggaam, die skool se bestuurspan, ouers en onderwysers vergader. Daar sal ook Donderdag weer met ouers vergader word. Lesufi het onderneem dat alle beskikbare bewyse aan die polisie oorhandig sal word, terwyl die Menseregtekommissie gevra sal word om ŉ ondersoek na die bewerings van rassisme by die skool te behartig. Gemoedere by die skool het hoog geloop en in ŉ stadium moes die polisie ŉ waterkanon en skokgranate inspan om die situasie in bedwang te hou. Leerders betoog Maandag buite die Hoërskool Jan Vijoen op Randfontein teen beweerde rassisme. (Foto: Pan Africano/Twitter) Die skool se beheerliggaam gaan voort met sy ondersoek teen die beweerde oortreders, terwyl die polisie altesame vier sake by die skool sal ondersoek en dit dan aan die Nasionale Vervolgingsgesag (NVG) vir ŉ beslissing sal oorhandig. ŉ Onderwyser wat deur leerlinge van seksuele teistering beskuldig is, sal voorlopig geskors word, terwyl die departement van maatskaplike ontwikkeling ŉ ondersoek na die bewerings van stapel sal stuur. Die LUR het mense ook gevra om nie geweld aan te hits nie. Hy het vroeër vanoggend gesê swart leerders kan nie soos “stiefkinders” behandel word nie en dat kinders nie bang moet wees om die skool by te woon nie.